Et beslutningsforslag, der pålagde regeringen at forberede sig på at installere sporingschips i alle landets cykler, så de fremover kunne fungere som et digitalt stelnummer, er nu trukket tilbage.

Det oplyser Enhedslistens sekretariat i Folketinget til Ingeniøren. Forslaget dikterede ikke en specifik teknologi, men lagde op til, at man fulgte en arbejdsgruppes anbefalinger om digitale stelnumre. Som Ingeniøren tidligere har fortalt indebar det, at alle cykler skulle mærkes med to chips, hvoraf den ene skulle kunne læses fra vejkanten.

Netop denne RFID-chip har mødt kritik, da en sådan chip som udgangspunkt er åben for, at alle kan læse forbipasserende cyklers stelnumre fra vejkanten. Dermed ville hvem som helst kunne opstille standere i nærheden af cykelstier og dermed få overblik over enkelte cyklers færden i byen. Det samme ville politiet kunne få.

Læs også: Enhedslisten vil have sporingschip i alle cykler

»Det svarer til nummerpladescannerne, som man er begyndt at bruge ved biler. Den slags registrering burde ikke være lovlig. Nogen vil kunne følge din færdsel på cykel og du har ikke kontrol med, hvor oplysningerne ender,« vurderede formand i IT-poltiisk forening, Jesper Lund i sidste uge om forslaget over for Ingeniøren.

Det er denne kritik, Enhedslisten har taget til sig. Forslaget blev trukket tilbage tirsdag aften efter partiet havde fået henvendelser angående privatlivsbekymringerne, som politikerne ikke var klar over. De er nu taget til efterretning og forslaget er trukket tilbage af hensyn til privatlivets fred, oplyser Enhedslisten til Ingeniøren.

EL: »Det er ikke GPS«

I sidste uge, da forslaget blev fremsat for Folketinget fastholdt partiets ordfører på forslaget, Bruno Jerup, at partiet havde overvejet privatlivsimplikationerne af det.

»Hvis det for eksempel havde været et GPS-system, havde det været ret kraftig overvågning. Det er slet ikke det, vi lægger op til. Cyklerne skal kun kunne scannes fra ca. en meters afstand,« pointerede han.

Læs også: Digitalt stelnummer skal aflaste politiet og opspore cykler

Ingeniøren ville gerne vide, hvilke privatlivsaspekter, der var nye for partiet og afgørende for, at forslaget ikke kunne fortsætte. Det var dog ikke muligt at få en kommentar fra Bruno Jerup.

Også på Twitter har privatlivsfortalere været flittige i deres kritik af Enhedslistens forslag siden det blev fremlagt sidste uge.

Sporing af cykler med fuld ejerinfo via sensorer i vejen er #smartcity #smart men også #totaltransportovervågning https://t.co/9L3Tf54iEy — anders kjærulff (@kjaerulv) March 30, 2017

Enhedslisten foreslår chips indlejret i cykler pga cykeltyverier - ... Øh og så alle borgere nemmere kan overvåges?https://t.co/rP0UJOMSaf — Ernst Poulsen (@ernstpoulsen) March 29, 2017

Udover Justitsministerens kreative idéer, har du også det kommercielle misbrug, som du eksponerer borgerne mod med dette forslag — Jesper Lund (@je5perl) March 30, 2017

@PSkipperEL GLEM DET. Ok på frivillig basis. Absolut no go som obligatorisk https://t.co/VtD1AVJvlt — dortetoft (@dortetoft) March 30, 2017

Flere af Folketingets partier udover Enhedslisten har tidligere været positive over for idéen om digitale stelnumre. Om andre partier fremlægger et forslag på området er endnu uvist.